b'\n_START_ARTICLE_\nJorubai\n_START_SECTION_\nKult\xc5\xabra\n_START_PARAGRAPH_\nJorub\xc5\xb3 kult\xc5\xabra sudaro didel\xc4\x99 dal\xc4\xaf Benino civilizacijos kult\xc5\xabros. D\xc4\x97l istorini\xc5\xb3 prie\xc5\xbeas\xc4\x8di\xc5\xb3, j\xc4\x85 veik\xc4\x97 dvi svarbios kult\xc5\xabros. Ankstyviausiame laikotarpyje iki XV a. buvo stipri Sahelio civilizacijos \xc4\xaftaka, d\xc4\x97l kurios susiformavo tradicin\xc4\x97 apranga, virtuv\xc4\x97, menas. V\xc4\x97liau buvo stipri europieti\xc5\xa1koji \xc4\xaftaka, per kuri\xc4\x85 ver\xc5\xbe\xc4\x97si krik\xc5\xa1\xc4\x8dionyb\xc4\x97, at\xc4\x97jo daug technologini\xc5\xb3 pasiekim\xc5\xb3._NEWLINE_Ta\xc4\x8diau jorubai i\xc5\xa1saugojo ir daug savit\xc5\xb3 kult\xc5\xabrini\xc5\xb3 bruo\xc5\xbe\xc5\xb3, b\xc5\xabding\xc5\xb3 tik jiems._NEWLINE_Diasporoje jorubai da\xc5\xbeniausiai nepamir\xc5\xa1davo savo tradicin\xc4\x97s kult\xc5\xabros ir j\xc4\x85 atgaivindavo. D\xc4\x97l to j\xc5\xb3 kult\xc5\xabra, religija, muzika labai stipriai paveik\xc4\x97 Lotyn\xc5\xb3 Amerikos ir Naujojo pasaulio juodaod\xc5\xbei\xc5\xb3 kult\xc5\xabr\xc4\x85\xc2\xa0\xe2\x80\x93 vietines religijas, \xc5\xa1okius ir muzikos r\xc5\xab\xc5\xa1is.\n_START_SECTION_\nBuitis\n_START_PARAGRAPH_\nSvarbiausias jorub\xc5\xb3 apdaras yra buba\xc2\xa0\xe2\x80\x93 palaidas ilgarankovis apsiaustas, kildinamas i\xc5\xa1 Sahelio regiono. Aprang\xc4\x85 be bubos sudaro keletas dali\xc5\xb3. Vyrai d\xc4\x97vi kelnes sokoto, o moterys\xc2\xa0\xe2\x80\x93 sijon\xc4\x85 iro. Ypating\xc5\xb3 \xc5\xa1ven\xc4\x8di\xc5\xb3 atvejais vyrai ant vir\xc5\xa1aus gali u\xc5\xbesid\xc4\x97ti ilg\xc4\x85 apsiaust\xc4\x85 agbad\xc4\x85._NEWLINE_Gana \xc4\xafvair\xc5\xabs galvos apdangalai. Moterys d\xc4\x97vi gele, kuri pana\xc5\xa1i \xc4\xaf tiurban\xc4\x85, bet gali b\xc5\xabti suri\xc5\xa1ama daugybe b\xc5\xabd\xc5\xb3. Vyrai da\xc5\xbeniausiai ne\xc5\xa1ioja kepur\xc4\x97l\xc4\x99 fila, kuri irgi at\xc4\x97jusi i\xc5\xa1 \xc5\xa1iaur\xc4\x97s._NEWLINE_Jorubai, pana\xc5\xa1iai kaip daug kit\xc5\xb3 Vakar\xc5\xb3 Afrikos taut\xc5\xb3, i\xc5\xa1vyst\xc4\x97 sud\xc4\x97ting\xc4\x85 ir savit\xc4\x85 audimo technik\xc4\x85, tod\xc4\x97l jorub\xc5\xb3 tekstil\xc4\x97 yra svarbi meno r\xc5\xab\xc5\xa1is. Labai \xc4\xafdomi yra juostuota tekstil\xc4\x97 aso oke, aud\xc5\xbeiama tik vyr\xc5\xb3. Paplit\xc4\x99 yra ir indigu ornamentuoti audiniai, kuri\xc5\xb3 kiekvienas ornamentas adire yra labai simboli\xc5\xa1kas._NEWLINE_Maistas ma\xc5\xbeai kuo skiriasi nuo kit\xc5\xb3 Gvin\xc4\x97jos \xc4\xaflankos taut\xc5\xb3. \xc4\x8cia paplitusi Gvin\xc4\x97jos \xc4\xaflankos virtuv\xc4\x97, kur svarbiausias produktas yra jamsas, taip pat manijokas, kukur\xc5\xabzas ir nesald\xc5\xabs bananai. Valgoma daug \xc5\xbeuvies, m\xc4\x97sos ma\xc5\xbeiau.\n_START_SECTION_\nDail\xc4\x97\n_START_PARAGRAPH_\nIf\xc4\x97 buvo vienas stipriausi\xc5\xb3 civilizacijos centr\xc5\xb3 visame Afrikos \xc5\xbeemyne. \xc4\x8cia buvo i\xc5\xa1vystytas savitas keramikos, bronzos liejimo, dramblio kaulo rai\xc5\xbeybos stilius, kuris v\xc4\x97liau paveik\xc4\x97 vis\xc4\x85 Benino civilizacijos kult\xc5\xabr\xc4\x85 nuo Dramblio kaulo kranto iki Kamer\xc5\xabno. Antriniai jorub\xc5\xb3 meno centrai buvo Ovo ir Id\xc5\xbeebu.\n_START_SECTION_\nMuzika\n_START_PARAGRAPH_\nJorub\xc5\xb3 muzika labai savita, turinti daugybes muzikini\xc5\xb3 instrument\xc5\xb3, tarp kuri\xc5\xb3 \xc5\xbeinomiausi kalbantys b\xc5\xabgnai, paplit\xc4\x99 visoje Vakar\xc5\xb3 Afrikoje (j\xc5\xb3 prad\xc5\xbeia buvo Sahelio civilizacijoje). Daug muzikos \xc5\xbeanr\xc5\xb3 yra religiniai, susij\xc4\x99 su atskir\xc5\xb3 diev\xc5\xb3 garbinimu. \xc5\xbdinoma jorub\xc5\xb3 teatrin\xc4\x97 opera.\n_START_SECTION_\nKalendorius\n_START_PARAGRAPH_\nJorubai turi gana savit\xc4\x85 kalendori\xc5\xb3, vadinam\xc4\x85 Kod\xc5\xbeoda, kuriame savait\xc4\x97 turi keturias dienas, o m\xc4\x97nuo\xc2\xa0\xe2\x80\x93 septynias savaites._NEWLINE_Keturios savait\xc4\x97s dienos tapatinamos su skirtingais dievais ir vadinamos Ojo-Ifa, Ojo-\xc5\xa0ango, Ojo-Ogun ir Ojo-Obatala. M\xc4\x97nesiai vadinami: Sere (sausis), Erele (vasaris), Erena (kovas), Igbe (balandis), Ebibi (gegu\xc5\xbe\xc4\x97), Okudu (bir\xc5\xbeelis), Agemo (liepa). Ogun (rugpj\xc5\xabtis), Owere/Owewe) (rugs\xc4\x97jis), Owara/Owawa (spalis), Belu (lapkritis) ir Ope (gruodis). Metai prasideda bir\xc5\xbeelyje._NEWLINE_Met\xc5\xb3 skai\xc4\x8diavimo atskaitos ta\xc5\xa1kas yra labai senas. 2008 Grigaliaus kalendoriaus metai yra 10050 jorub\xc5\xb3 metai._NEWLINE_\xc5\xa0is kalendorius paplit\xc4\x99s visose Benino civilizacijos tautose.\n_START_SECTION_\nMedicina\n_START_PARAGRAPH_\nTradicin\xc4\x97 jorub\xc5\xb3 medicina susieta su religija, burtais. Jorubai naudoja daug augal\xc5\xb3, skirt\xc5\xb3 gydyti \xc4\xafvairiems negalavimams. Yra sukurta i\xc5\xa1tisa medicinos filosofija, kurioje septyni pagrindiniai dievai tapatinami su skirtingais organais ir globoja skirtingus gydomuosius augalus.\n_START_SECTION_\n\xc5\xa0altiniai\n_START_PARAGRAPH_\nEades, Jerely Seymour.1980. Changing cultures.The Yoruba Today. Cambrdge University Press.'